**Lounais-Suomen Kalatalousalue**

2024

Johanna Piipanoja

Länsi-Suomen Kalatalouskeskus Ry

26.3.2024

**Toimintasuunnitelma 2024 - 2025**

1. Sisällys

[Yleistä 3](#_Toc166234563)

[Käyttö- ja hoitosuunnitelma 3](#_Toc166234564)

[Kalastuksenvalvonnan järjestäminen 7](#_Toc166234565)

[Muu toiminta 8](#_Toc166234566)

[Harmaahylkeet 8](#_Toc166234567)

[Viehekalastuksesta kertyneiden korvausvarojen jako vesialueen omistajille 9](#_Toc166234568)

[Tiedotus 9](#_Toc166234569)

# Yleistä

Lounais-Suomen kalatalousalue on omistussuhteiltaan erittäin pirstoutunut alue, johon kuuluu joki-, järvi- ja rannikkovesiä. Se perustettiin vuonna 2019. Kalatalousalueen vesistöt ovat pääasiassa runsasravinteisia ja niissä esiintyy tyypillisiä rannikko- ja sisävesien lajeja, kuten kuhaa, ahventa, haukea, siikaa ja eri särkikalalajeja, joista vimpa ja toutain nousevat alueen rannikkojokiin. Alueen vesissä esiintyy myös taimenta sekä paikallisena että vaeltavana kantana ja lisäksi myös lohta, jonka on todettu lisääntyvän ainakin Kiskonjoessa. Kalatalousalueella on kaupallista kalastusta ainoastaan merialueilla.

Kalastuslain (379/2015) 24 § mukaan kalatalousalueen tehtävät ovat:

1) kalavarojen kestävän käytön ja hoidon suunnittelu
2) käyttö- ja hoitosuunnitelmaehdotuksen laadinta, hyväksytyn suunnitelman toimeenpano ja sen vaikutusten seuranta;
3) kalavarojen käyttöön ja hoitoon liittyvä tiedotus;
4) kalastuksenvalvonnan järjestäminen;
5) kalastuksen sekä kalakantojen hoitotoimenpiteiden seurantatietojen kerääminen;
6) kalastuksen yhtenäislupa-alueiden muodostamisen edistäminen vapaa-ajan ja kaupallisen kalastuksen sekä kalastusmatkailun tarpeisiin;
7) vesialueen omistajien kalatalousalueelle siirtämät tehtävät;
8) viehekalastuksesta kertyneiden korvausvarojen jako vesialueen omistajille;
9) muut elinkeino-, liikenne- ja ympäristökeskuksen tulosohjaukseen sekä tähän lakiin perustuvat tehtävät.

# Käyttö- ja hoitosuunnitelma

Käyttö- ja hoitosuunnitelman on laatinut kalastusbiologi Olli Ylönen ja se on hyväksytty kalatalousalueen ylimääräisessä kokouksessa 23.11.2021. Käyttö- ja hoitosuunnitelmaa on ryhdytty toteuttamaan vuoden 2022 alkupuolella kalatalouden yhteistyöryhmän käsittelyn ja ELY-keskuksen hyväksymisen jälkeen.

Toimintasuunnitelman mukaisia tehtäviä vuodelle 2024 ovat kalakantojen osalta kalaistutusten toteutus suunnitelmassa mainittujen periaatteiden mukaisesti ja kalastuksen säätelyn toimivuuden ja säätelyn päivityksen tarpeen arviointi. Kalastuksen osalta vuoden 2024 toimenpiteitä ovat koululaisten, nuorten ja erityisryhmien vuosittaisen kalastuspäivän järjestäminen, jonka toteuttamiseen ei poikkeuksellisesti ole haettu hanketta vaan kalatalousalue budjetoi sen järjestämiseen 1000 €.

Yhteistoiminnan osalta vuoden 2024 toimenpiteisiin kuuluvat yhtenäislupa-alueisiin liittyvän kysynnän selvittäminen, omistajien halukkuuden selvittäminen yhtenäislupa-alueiden muodostamisesta potentiaalisilla vesialueilla sekä Salon kaupungin lupa-alueiden laajentamisen mahdollisuuksien selvittäminen.

Toimintasuunnitelman mukaisia tehtäviä vuodelle 2025 ovat vuosittain toteutettavat suunnitelman periaatteiden mukaiset istutukset sekä koululaisten, nuorten ja erityisryhmien vuosittaisen kalastuspäivän järjestäminen.

Lisäksi koko toimintakauden aikana on tarkoitus edistää hylkeenmetsästäjien ja vesialueiden omistajien välistä yhteistyötä sekä kerätä tiedot kalatalousalueen veneenlaskupaikoista ja niihin liittyvistä parkkipaikoista kalatalousalueen nettisivuille.

**Taulukko 1.** Suunnittelukauden aikana toteutettavaksi jäävät kalakantoihin, kalastukseen ja yhteistoimintaan liittyvät tehtävät. Valvontaan, omistajakorvausten jakoon, edunvalvontaan ja yleiseen viestintään liittyvät tehtävät eivät ole taulukossa.

|  |  |  |  |
| --- | --- | --- | --- |
| Tehtävä | Aikataulu | Vastuutaho | Yhteistyötaho |
| **Kalakannat** |  |  |  |
| Kalastuksensäätelytoimien voimaan saattaminen, hakemukset ELY-keskukseen | 2022–2023 | Kalatalousalue | Vesialueiden omistajat, ELY-keskus |
| Tiedotetaan voimaan tulevista säätelytoimista. Tarvittaessa maastomerkinnät. | 2022–2023, myöhemmin tarvittaessa | Kalatalousalue | Vesialueiden omistajat, ELY-keskus |
| Istutukset toteutetaan suunnitelmassa mainittuja periaatteita noudattaen. | Vuosittain | Kalatalousalue ym. |  |
| Arvioidaan kalastuksen säätelyn toimivuus ja tarve päivittää säätelyä (solmuvälisäätely, alamitat, rauhoitusajat) | 2024 | Kalatalousalue | Kaupalliset ja vapaa-ajankalastajat, vesialueiden omistajat |
| **Kalastus** |  |  |  |
| Koululaisille, nuorille ja erityisryhmille suunnatut kalastustapahtumat | Vuosittain | Kalatalousalue | Järjestöt, Paimionjokiyhdistys, vesialueiden omistajat |
| Aurajoen Halistenkosken kalastusjärjestelyt, tarvitaan uusi ELYn lupa | 2026 | Kalatalousalue, ELY-keskus | Turun kaupunki |
| Salon seudun vaelluskalajokien mahd. koskikalastuspaikkojen selvittäminen | 2022–2023 | Kalatalousalue, vesialueiden omistajat | Salon kaupunki |
| Edistetään yhteistyötä hylkeenmetsästäjien ja vesialueiden omistajien välillä | 2022–2030 | Kalatalousalue | Osakaskunnat, vesialueiden omistajat, metsästysseurat |
| Tiedot veneenlaskupaikoista ja niihin liittyvistä parkkipaikoista kalatalousalueen kotisivuille, ja tietojen aktiivinen päivitys | 2023–2030 | Kalatalousalue | Maa- ja vesialueiden omistajat |
| **Yhteistoiminta** |  |  |  |
| Osakaskuntien ja yksityisten vesien omistajatietojen päivitys ja mahd. tiedot kalatalousalueen kotisivuille | 2022–2023 | Kalatalousalue | Vesialueiden omistajat |
| Kannustetaan osakaskuntia järjestäytymiseen ja yhdistymiseen aktiivisella tiedotuksella | 2022–2023 | Kalatalousalue |  |
| Yhtenäislupa-alueisiin liittyvän kysynnän selvittäminen | 2023–2024 | Kalatalousalue |  |
| Selvitetään mahdollisuuksia laajentaa Salon kaupungin lupa-alueita ottamalla mukaan lähialueiden osakaskuntia | 2023–2024 | Kalatalousalue | Salon kaupunki, vesialueiden omistajat |
| Selvitetään omistajien halukkuutta yhtenäislupa-alueiden muodostamiseen potentiaalisilla vesialueilla | 2023–2024 | Kalatalousalue | Vesialueiden omistajat |

# Kalastuksenvalvonnan järjestäminen

Kalatalousalueen kalastuksenvalvonnan päämääränä on kalastuksen laillisuuden ja luvallisuuden varmistaminen, jonka avulla tuetaan kalatalousalueen toimintaa kalastuksen kehittämiseksi ja kalakantojen hoitamiseksi. Kalastuksenvalvonnan avulla on tarkoitus saada se näkyväksi myönteisessä mielessä laajalle yleisölle etenkin kesäkaudella sekä lisätä vuotuista kalastonhoitomaksukertymää.

Kalastuksenvalvonnan painopisteiksi suunnitelmakaudelle 2022–2031 on määritetty kalatalousalueen nykyiset ja tulevat koskikalastusalueet, rannikkojokien keväinen kuoreen vapaa-ajankalastus, Salon seudun arvokkaat jokialueet Kiskonjoen, Uskelanjoen ja Halikonjoen alueilla sekä kuhan kalastuksenvalvonnan osalta Halikonlahti ja Paimionselkä.

Vuoden 2024 kalastuksenvalvonnan painopisteeksi on valikoitunut kalastuksenvalvonnan ammattimaistaminen, jonka toteuttamiseen käytetään myös kalatalousalueen kalastuksenvalvontaan hankittua valvontavenettä. Kalatalousalueella on paljon valvojia, mutta suhteellisen vähän valvontaa. Pyritään aktivoimaan valtuutettuja valvojia toimintakaudella 2024–2025. Hallituksen päätöksellä kalastuksenvalvontaa pyritään ammattimaistamaan taloudellisilla korvauksilla raportoitua valvontaa vastaan.

Kalatalousalueen kalastuksenvalvontaa koordinoi puheenjohtaja Markku Ketonen ja toiminnanjohtaja Johanna Piipanoja. Kalatalousalueella on käytössä kalastuksenvalvonnan oma puhelinnumero 044–9804134, jota hallinnoi kalatalousalueen puheenjohtaja Markku Ketonen.

Kalastuksenvalvonnan tuloksellisuutta seurataan kalastuksenvalvojien raportoinnin kautta ja vuoden 2024–2025 suunnitelmiin kuuluu sähköisen valvontatyökalun käyttöönottaminen raportoinnin ja seurannan tehostamiseksi ja helpottamiseksi. Sähköinen valvontatyökalu helpottaa myös kalastuksenvalvonnan vuosittaisten yhteenvetojen laatimista, joiden avulla pystytään seuraamaan kalastuksenvalvonnan volyymin toteutumista sekä sitä, miten erilaisten rikkomusten määrät suhteessa valvontatapahtumien määriin kehittyvät. Valvontatyökalun kustannus on 370 €/käyttäjä, joten se annetaan käyttöön ainoastaan sellaisille valvojille, jotka sitoutuvat valvomaan kalatalousalueella aktiivisesti. Toimintakauden 2024 alussa kalatalousalueella sähköinen valvontatyökalu on käytössä kahdella valvojalla. Kalastuksenvalvontaan haetaan tarpeen mukaan vuosittain kalatalouden edistämismäärärahoja.

# Muu toiminta

Kalatalousalue on hakenut vuonna 2024 ELY-keskuksen kalatalouden edistämismäärärahoja Hitolanjoen kunnostukseen 3500 € ja sähkökoekalastusten jatkamiseen 5500 €. Hitolanjoen kunnostuksilla on tarkoitus parantaa taimenen poikastuotantoa ja elvyttää sen luontaista elinkiertoa Hitolanjoen alueella. Kunnostukset parantavat samalla myös muiden kalojen, rapujen sekä vesieliöstön elinolosuhteita. Sähkökoekalastuksilla on puolestaan tarkoitus selvittää Mynäjoen ja Hirvijoen kalakantojen esiintyvyyttä vesistöissä. Mikäli hankkeen resurssit riittävät on tiedossa muitakin potentiaalisia sähkökoekalastettavia kohteita Maskunjoen, Aurajoen sekä Salon jokien vesistöissä. Sähkökoekalastuksissa saatavaa tietoa voidaan käyttää kalatalousalueen, viranomaisten tai paikallisten toimijoiden toimesta esimerkiksi kalaistutusten suunnitteluun. Sähkökoekalastuksilla pystytään myös selvittämään kunnostusten tuloksellisuutta ja kohteiden potentiaalia uusiksi lisääntymisalueiksi, joten sähkökoekalastuksia tulisi toteuttaa kalatalousalueella vuosittain.

Merialueelle ja Paimionjokeen voidaan istuttaa siianpoikasia ja taimenia siihen varatuilla rahoilla ja Aurajoelle taimenia ja kirjolohta. Alueelle voidaan istuttaa myös muita käyttö- ja hoitosuunnitelmassa mainittuja lajeja. Päätökset istutettavista kalalajeista ja niihin käytettävistä summista tekee hallitus hallituksen kokouksissa. Toiminnanjohtaja toteuttaa istutukset vuosittain hallituksen ohjeiden mukaisesti.

Halistenkosken kalastus perustuu nykyään ELY-keskuksen erikoislupaan (alle 200 m kalaportaan alapuolella). Kalastus on sallittu vuoden 2026 loppuun asti siten, että lohikalojen syysrauhoitus on Halistenkoskella poikkeuksellisesti vain loka-marraskuun ajan. Syyskuussa koskella saa siis vielä kalastaa.

Kalatalousalue tekee suunnitelman varojensa käytöstä eri tarkoituksiin. Alueen käyttöön vuosittain tulevat alle 50 € omistajakorvaukset pitää joka tapauksessa käyttää kalakantojen hoitoon (istutukset, muut hoitotoimet) ja vanhentuneet omistajakorvaukset kalavesien kestävän käytön ja hoidon suunnittelusta ja toimeenpanosta, ohjaamisesta ja kehittämisestä sekä kalastuksenvalvonnasta aiheutuviin kustannuksiin.

# Harmaahylkeet

Merialueilla esiintyy runsaasti harmaahylkeitä, jotka haittaavat merkittävästi kalastusta. Kalatalousalue tiedottaa aktiivisesti, että hylkeitä voi metsästää 16.4.-31.12.2024 kiintiön puitteissa. Lounais-Suomen kiintiö 400 hallia ja osakaskunnat voivat myöntää metsästyslupia alueilleen. Asetus 765/2022 on voimassa 31.7.2024 saakka.

# Viehekalastuksesta kertyneiden korvausvarojen jako vesialueen omistajille

Kalastuslain (379/2015) mukaan käyttö- ja hoitosuunnitelman on sisällettävä ehdotus kalastonhoitomaksuina kerättävien varojen omistajakorvauksiin käytettävän osuuden jakamiseksi. Kalatalousalueen toiminnanjohtaja jakaa omistajakorvaukset Kalpa-järjestelmän (Kalatalousalueiden sähköiset palvelut) avulla.

Kalatalousalue vastaa jaon teknisestä toteuttamisesta. Jos vesialueen omistajalle jaossa tuleva määrä olisi enintään 50 euroa, varoja ei jaeta omistajalle vaan ne jäävät asianomaiselle kalatalousalueelle käytettäväksi kalakantojen hoitoon. Vesialueiden omistajien yhteystietoja päivitetään jatkuvasti, ja niihin pyritään lisäämään sähköpostiosoitteet.

# Tiedotus

Hallituksen vuoden toisessa kokouksessa 12.2.2024 päätettiin, että toiminnanjohtaja tiedottaa hallituksen jäsenille sähköpostilla kaikista ajankohtaisista ja tarpeellisista asioista. Tällaisia ovat muun muassa kalatalousalueen istutukset, kunnostukset, vesialueiden muu toiminta, tapahtumat kalatalousalueella sekä erilaiset yhteistyöt esimerkiksi ELY-keskuksen kanssa. Samassa kokouksessa päätettiin myös, että käyttö- ja hoitosuunnitelman kirjaukset huomioidaan jatkossa paremmin vuosittaisessa toimintasuunnitelmassa ja että järjestetään loppuvuodesta suunnittelukokous seuraavaa vuotta varten, johon toiminnanjohtaja tuo ehdotuksia hallitukselle. Lisäksi otetaan vuosittaiseen tarkasteluun mitkä käyttö- ja hoitosuunnitelman asiat ovat toteutuneet ja nämä kirjataan toimintakertomukseen, kun toteutumattomat kirjataan puolestaan toimintasuunnitelmaan.

Kalatalousalueella ei ole omia nettisivuja, vaan ne löytyvät tällä hetkellä Länsi-Suomen Kalatalouskeskuksen nettisivuilta. Länsi-Suomen Kalatalouskeskus on hakenut rahoitusta hankkeeseen, jonka puitteissa uudistetaan kalatalousalueiden kotisivuja. Hankkeen avulla kalatalousalueelle on tarkoitus tehdä tiedotusta varten omat selkeät nettisivut, joiden avulla tiedottaminen ulkopuolisille sidosryhmille muodostuu entistä helpommaksi.